78.

Za pojednostavnjenu metodu potrebno je utvrditi aktivnosti među onima navedenima u člancima 169., 170. i 171. Uredbe o ZOT-u i procijeniti značaj količina i troškova obuhvaćenih tim aktivnostima. U sljedeća su četiri okvira za svaki od tri sektora predstavljene situacije u kojima takve aktivnosti predstavljaju znatne količine predmetnih proizvoda i znatne troškove proizvodnje i plasiranja proizvoda na tržište kako bi OP mogao iskoristiti odstupanje. To se može postići jednom aktivnošću ili kombinacijom nekoliko aktivnosti ako nije vjerojatno da će se značajni učinci ostvariti samo aktivnošću navedenom u odstupanju. Svaka situacija zahtijeva analizu po pojedinom slučaju kako bi se osiguralo da su nastali troškovi i količine obuhvaćene tim aktivnostima dovoljni za ostvarivanje značajnih učinaka. Cilj sljedećih primjera nije iscrpno navođenje svih situacija u kojima se primjenjuje pojednostavnjena metoda. SEKTOR MASLINOVOG ULJA Primjena testa značajnog učinka Primjeri situacija u kojima je vjerojatno da će zajedničke aktivnosti navedene u članku 169. Uredbe o ZOT-u imati značajne učinke u kontekstu pojednostavnjene metode. i. Zajednička prerada 1. Zajednička prerada vjerojatno će imati značajne učinke u određenim situacijama. Na primjer, to može biti slučaj kada OP prerađuje više od polovine količine maslina koje su ubrali njegovi članovi u svrhu proizvodnje maslinovog ulja u uljarama. Uspostava uljare zahtijeva znatna ulaganja. Prerada maslina u maslinovo ulje obično se odvija u nekoliko faza kao što su čišćenje maslina, gnječenje maslina i filtriranje maslinovog ulja te ostali postupci. U situaciji kada OP aktivnostima zajedničke prerade proizvodi više od polovine maslinovog ulja koje OP stavlja na tržište, OP će vjerojatno imati značajne učinke u usporedbi sa situacijom u kojoj bi članovi nastojali samostalno preraditi svoje masline i stoga ispuniti uvjete pojednostavnjene metode. ii. Zajedničko pakiranje, označivanje ili promidžba 2. Zajedničko pakiranje/punjenje i označivanje maslinovog ulja vjerojatno će imati značajne učinke u određenim situacijama. Na primjer, u slučaju da OP provodi te aktivnosti u odnosu na više od polovine maslinovog ulja stavljenog na tržište u uljari. Zajedničko pakiranje/punjenje i označivanje u pravilu zahtijeva znatna ulaganja za nabavu potrebne tehnologije/strojeva. U takvoj situaciji kada je OP-ovim aktivnostima zajedničkog pakiranja/punjenja i označivanja obuhvaćeno više od polovine maslinovog ulja koje OP stavlja na tržište, OP će vjerojatno imati značajne učinke i stoga bi zadovoljio uvjete pojednostavnjene metode. 3. Zajednička promidžba vjerojatno će imati značajne učinke u određenim situacijama. Na primjer, to može biti slučaj kada PO razvija i stavlja na tržište proizvod koji ima dodanu vrijednost. Proizvod „ima veću vrijednost” ako se primjerice razlikuje od ostalih proizvoda na temelju određenih karakteristika koje zadovoljavaju potražnju potrošača. OP može razlikovati svoj proizvod prema prihvaćenim načinima proizvodnje (npr. proizvoditi ekološko maslinovo ulje) ili drugim čimbenicima. U tom je kontekstu zajednička promidžba marketinški dio integrirane strategije za prodaju takvog proizvoda s dodatnom vrijednošću i zajedničkom će promidžbom biti obuhvaćene sve količine koje OP stavlja na tržište. OP utvrđuje i osigurava usklađenost s nizom specifikacija proizvoda: To uključuje, primjerice, razvoj prikladnog skupa specifikacija, planiranje postupka proizvodnje i kontrolu kvalitete u pogledu takvih specifikacija, nabavu ulaznih sredstava potrebnih za ispunjenje specifikacija itd. Troškovi takvog integriranog pristupa za postizanje usklađenosti OP-a i njegovih članova sa specifikacijama veliki su. U takvoj će situaciji OP vjerojatno imati značajne učinke i stoga bi ispunio uvjete pojednostavnjene metode. Zajedničke promotivne aktivnosti sektora, kao što su općenita promidžba potrošnje maslinovog ulja, nisu relevantne za potrebe odstupanja jer nisu aktivnost jednog OP-a, već aktivnost koju koordiniraju proizvođači i/ili OP-ovi iz istog sektora, a cilj im je koristiti cijelom sektoru, a ne samo jednom OP-u. iii. Zajednička organizacija kontrole kvalitete 4. Zajednička organizacija kontrole kvalitete vjerojatno će imati značajne učinke u određenim situacijama. Na primjer, to može biti slučaj kada OP osigurava dosljednu kvalitetu proizvoda koje proizvode njegovi članovi zato što je to propisano zakonom ili utvrđenom normom (npr. ako OP i njegovi članovi žele ispuniti zahtjeve kupaca). OP prije svega pomaže u postizanju kvalitete davanjem savjeta i potpore u postupku proizvodnje. Pritom OP pruža proizvođačima usluge na terenu kao što su savjeti za unaprjeđenje metoda za primjenu fitosanitarnih sredstava, ostalih kemikalija i gnojiva, za primjenu boljih tehnika proizvodnje, pomoć pri teškoćama povezanima s proizvodnjom na poljoprivrednom gospodarstvu, pitanjima o propisima i inspekcijskim pregledima, kojima se proizvođaču pomaže da dobije kvalitetan proizvod. Osim toga, OP provodi ispitivanje (sam ili ga povjerava vanjskim izvršiteljima) u cilju provjere kvalitete maslinovog ulja (laboratorijsko ispitivanje kiselosti i postojanja pesticida, testiranje organoleptičkih kvaliteta itd.) koje su proizveli njegovi članovi i koje će OP staviti na tržište. Takvo se ispitivanje provodi kako bi se neovisnim ovjeriteljima/kontrolorima pokazalo da proizvodi ispunjavaju regulatorne zahtjeve ili zahtjeve utvrđene normama i/ili dokazalo kupcu da proizvodi ispunjavaju njegove zahtjeve. Troškovi su tih aktivnosti znatni ako je tim aktivnostima obuhvaćeno više od polovine maslinovog ulja koje OP stavlja na tržište. U takvoj će situaciji OP vjerojatno imati značajne učinke jer bi za pojedinog člana bilo znatno skuplje kada bi sam morao ostvariti isti rezultat. U takvoj će situaciji OP vjerojatno imati značajne učinke i stoga ispuniti uvjete pojednostavnjene metode. iv. Zajednička distribucija Zajedničkom distribucijom mogu biti obuhvaćene sljedeće aktivnosti: zajednički prijevoz, uspostava distribucijskog centra ili infrastrukture za prodaju i/ili organizacija prodajne platforme. 5. Zajednički prijevoz vjerojatno će imati značajne učinke u određenim situacijama. To može biti slučaj primjerice ako OP organizira uslugu prijevoza iz maslinika do mjesta prerade (uljara) za više od polovine maslinovog ulja koje OP stavlja na tržište ili ako OP organizira usluge prijevoza iz nekoliko uljara na mjesto gdje se ulje pakira/puni u boce i označuje za više od polovine maslinovog ulja koje OP stavlja na tržište. Troškovi prijevoza čine znatan dio troškova proizvodnje i stavljanja proizvoda na tržište. U tom kontekstu OP može učinkovitije upravljati djelatnošću prijevoza nego što bi to mogli članovi pojedinačno. Na primjer, OP može ostvariti ekonomije razmjera prijevozom većih količina, objedinjavanjem pošiljaka, smanjenjem troškova utovara i rukovanja. Stoga će u takvoj situaciji OP vjerojatno ostvariti znatna smanjenja troškova i značajne učinke u usporedbi s onim što bi članovi mogli pojedinačno učiniti te će tako OP vjerojatno imati značajne učinke i zadovoljiti uvjete pojednostavnjene metode. 6. Uspostava centra za distribuciju ili prodajne infrastrukture i/ili organizacija prodajne platforme. Komisiji nije poznata situacija u kojoj centar za distribuciju, prodajna infrastruktura i/ili platforma za internetsku prodaju samostalno ostvaruje dovoljno značajnih učinaka kako bi se ispunio test značajnog učinka u sektoru maslinovog ulja. Međutim, ako se kombinira s drugim aktivnostima kao što su prijevoz ili kontrola kvalitete, ako su ukupni troškovi tih aktivnosti znatni, mogli bi se ostvariti značajni učinci ako predmetne količine čine više od polovine proizvoda koje na tržište stavlja OP. U tom slučaju OP će vjerojatno imati značajne učinke i time bi uvjeti pojednostavnjene metode bili ispunjeni. Na primjer, OP bi mogao zajednički organizirati centar za distribuciju, prijevoz proizvoda i platformu za internetsku prodaju. Ako količine obuhvaćene tim aktivnostima čine više od polovine količina koje je OP stavio na tržište, troškovi uspostave i organizacije tih aktivnosti su znatni i vjerojatno će aktivnosti zajedno postići značajne učinke te bi OP time ispunio uvjete pojednostavnjene metode. v. Zajedničko korištenje opreme ili skladišnih prostora 7. Zajedničko korištenje opreme vjerojatno će imati značajne učinke u određenim situacijama. To, primjerice, može biti slučaj kada OP izvršava nužna ulaganja u važne poljoprivredne strojeve (npr. strojevi za sjetvu, uređaji za nanošenje fitosanitarnih sredstava, gnojiva, pesticidi) i osigurava njihovu primjerenu uporabu i održavanje. U tom slučaju OP u početku snosi troškove ulaganja kupnjom opreme (nove ili rabljene) za proizvodnju maslinovog ulja. OP zatim snosi druge troškove održavanja i osiguranja primjerene uporabe opreme (npr. osposobljavanje). Početna ulaganja i ostali troškovi opreme podrazumijevaju znatne troškove ako se radi o velikim količinama. U tom kontekstu troškovi korištenja opreme znatni su ako se veliki dio količine koju OP stavlja na tržište proizvodi uz pomoć opreme u zajedničkom vlasništvu. Stoga, ako se oprema upotrebljava za proizvodnju više od polovine maslinovog ulja koje OP stavlja na tržište, OP će vjerojatno imati značajne učinke. Nova oprema/strojevi često su potrebni za povećanje produktivnosti te kako bi se osiguralo da proizvod zadovoljava zahtjeve tržišta. Međutim, neki proizvođači ne mogu si priuštiti novu opremu zbog potrebe za velikim ulaganjima i stoga se zajedničkom uporabom opreme može uštedjeti na troškovima članova i može se povećati njihova produktivnost. U takvoj bi situaciji OP zadovoljio uvjete pojednostavnjene metode. 8. Zajedničko korištenje skladišnih prostora vjerojatno će imati značajne učinke u određenim situacijama. To, primjerice, može biti slučaj kada OP vrši nužna ulaganja u skladišne prostore i osigurava njihovu primjerenu uporabu i održavanje. OP snosi troškove početnog ulaganja kupnjom ili planiranjem i izgradnjom prostora. OP snosi ostale troškove ulaganja nadogradnjom prostora. Ulaganja u skladištenje podrazumijevaju znatne troškove ako se radi o velikim količinama. Osim toga, troškovi korištenja skladišnog prostora znatni su ako se velik dio količina maslinovog ulja OP-a skladišti u tim prostorima. Ako je aktivnostima skladištenja obuhvaćeno više od polovine maslinovog ulja koje OP stavlja na tržište i stoga su one značajne u smislu količine, OP će vjerojatno imati značajne učinke. OP pružanjem skladišnih prostora može pridonijeti smanjenju troškova u usporedbi sa situacijom kada članovi moraju pojedinačno ulagati u skladišne prostore. Ako imaju mogućnost skladištenja proizvoda na duže vrijeme i u većim količinama, umjesto neposredne isporuke trećoj stranci, članovi OP-a moći će prodavati svoje proizvode kada je cijena povoljnija, a ne nužno u vrijeme žetve kada je ponuda najveća. Time bi se mogla riješiti i neravnoteža u ponudi koja je posljedica toga što se svake godine ubere različita količina maslina. U takvoj bi situaciji OP zadovoljio uvjete pojednostavnjene metode. vi. Zajedničko upravljanje otpadom izravno povezanim s proizvodnjom maslinovog ulja Koliko je Komisiji poznato, zajedničko upravljanje otpadom izravno povezanim s proizvodnjom maslinovog ulja u pravilu se provodi zajedno sa zajedničkom preradom, što će samo po sebi, ako obuhvaća više od polovine maslinovog ulja koje OP stavlja na tržište, vjerojatno imati značajne učinke i time bi uvjeti pojednostavnjene metode bili ispunjeni (vidjeti prethodnu točku i. za zajedničku preradu). vii. Zajednička nabava ulaznih sredstava 9. Zajednička nabava ulaznih sredstava vjerojatno će imati značajne učinke u određenim situacijama. To, primjerice, može biti slučaj kada se nabava vrši za velike količine jer tada OP može ostvariti znatne popuste, bolje uvjete isporuke i/ili uvjete kreditiranja od pojedinačnog proizvođača. Osim toga, kupnjom tih sredstava za vlastiti račun OP može osigurati primjereno skladištenje i/ili isporuku tih proizvoda. Kada OP kupuje za svoje članove gnojiva, fitosanitarna sredstva, pesticide ili energiju (gorivo, električna energija), ta ulazna sredstva čine znatne troškove (50). Ako OP vrši nabavu tih ulaznih sredstava za količinu koja odgovara količini potrebnoj za proizvodnju više od polovine maslinovog ulja koje se zajednički stavlja na tržište, OP će vjerojatno imati značajne učinke. U takvoj bi situaciji OP zadovoljio uvjete pojednostavnjene metode. Nabava druge vrste ulaznih sredstava, kao što su IT podrška, gospodarsko i tehničko savjetovanje ili fitosanitarne službe, sama po sebi u pravilu ne predstavlja znatne troškove za OP. Stoga nije vjerojatno da će OP imati značajne učinke potrebne kako bi imao pravo na odstupanje. viii. Kombiniranje aktivnosti 10. Kombiniranjem aktivnosti u situaciji u kojoj nijedna od aktivnosti ne obuhvaća više od polovine maslinovog ulja koje OP stavlja na tržište, u određenim situacijama vjerojatno će se ostvariti značajni učinci. Više pojedinosti navedeno je u nastavku u okviru Kombiniranje aktivnosti. SEKTOR GOVEDINE I TELETINE Primjena testa značajnog učinka Primjeri situacija u kojima je vjerojatno da će zajedničke aktivnosti navedene u članku 170. Uredbe o ZOT-u imati značajne učinke u kontekstu pojednostavnjene metode. i. Zajednička distribucija Zajedničkom distribucijom mogu se obuhvatiti sljedeće aktivnosti: zajednički prijevoz, uspostava distribucijskog centra ili infrastrukture za prodaju i/ili organizacija prodajne platforme. 1. Zajednički prijevoz vjerojatno će imati značajne učinke u određenim situacijama. To može biti slučaj primjerice ako OP organizira uslugu prijevoza od mjesta uzgoja do kupca ili mjesta prerade za više od polovine stoke koju OP stavlja na tržište. U tom kontekstu OP može učinkovitije upravljati djelatnošću prijevoza nego što bi to mogli članovi pojedinačno. Na primjer, OP može ostvariti ekonomije razmjera prijevozom većih količina, objedinjavanjem pošiljaka, smanjenjem troškova utovara i rukovanja. U takvoj će situaciji, stoga, OP vjerojatno ostvariti znatna smanjenja troškova i značajne učinke u usporedbi s onim što bi članovi mogli pojedinačno učiniti i time bi zadovoljio uvjete pojednostavnjene metode. 2. Organizacija prodajne platforme vjerojatno će imati značajne učinke u određenim situacijama. To može biti slučaj primjerice ako OP razvije fizičko tržište ili platformu za dražbu za prodaju stoke. U takvoj situaciji OP ulaže u prostore za izlaganje stoke i omogućuje trgovinu stokom. To zahtijeva znatne troškove ulaganja i dolazi do znatnih operativnih troškova. Radi sukladnosti s pojednostavnjenom metodom aktivnost bi trebala obuhvatiti velike količine i redovnu trgovinu. To bi se postiglo ako prodajna platforma čini glavni prodajni kanal za svoje članove tj. OP prodaje više od polovine stoke svojih članova (u količini). Time se vjerojatno osiguravaju ekonomije razmjera za prodaju stoke jer se proizvođačima omogućuje da brže dođu do velikog broja kupaca nego što bi to mogli pojedinačno učiniti. Time se također mogu smanjiti transakcijski troškovi prodavača i kupaca. U takvoj će situaciji, stoga, OP vjerojatno ostvariti značajne učinke u usporedbi s onim što bi članovi mogli pojedinačno učiniti i time bi zadovoljio uvjete pojednostavnjene metode. 3. Uspostava centra za distribuciju vjerojatno će imati značajne učinke u određenim situacijama. To može biti slučaj primjerice kada OP izvršava nužna ulaganja u objekt za distribuciju, kao što je sabirni centar za telad za pregrupiranje teladi prema određenim specifikacijama, i osigurava njegovu primjerenu uporabu i održavanje. OP snosi troškove početnog ulaganja u centar za distribuciju kupnjom ili planiranjem i izgradnjom objekta. OP snosi ostale troškove ulaganja nadogradnjom objekta. Početna ulaganja i ostali troškovi podrazumijevaju znatne troškove ako se radi o velikim količinama. Troškovi upravljanja prostorom također su znatni ako se kroz taj objekt vrši distribucija velike količine OP-a. Ako je aktivnostima distribucije obuhvaćeno više od polovine stoke koju OP stavlja na tržište i stoga su one značajne u smislu količine, OP će vjerojatno imati značajne učinke. Time se osiguravaju ekonomije razmjera za prodaju stoke jer se proizvođačima omogućuje da dođu do velikog broja kupaca i brže nego što bi to mogli da stoku distribuiraju sami. Time se također mogu smanjiti transakcijski troškovi prodavača i kupaca. U takvoj će situaciji, stoga, OP vjerojatno ostvariti značajne učinke u usporedbi s onim što bi članovi mogli pojedinačno učiniti i time bi zadovoljio uvjete pojednostavnjene metode. ii. Zajednička promidžba 4. Zajednička promidžba vjerojatno će imati značajne učinke u određenim situacijama. Na primjer, to može biti slučaj kada PO razvija i stavlja na tržište proizvod koji ima dodanu vrijednost. Proizvod „ima veću vrijednost” ako se primjerice razlikuje od ostalih proizvoda na temelju određenih karakteristika koje zadovoljavaju potražnju potrošača. OP može razlikovati svoj proizvod na temelju, primjerice, pasmine, hrane za životinje, sustava proizvodnje, mjesta podrijetla ili drugih čimbenika. U tom je kontekstu zajednička promidžba marketinški dio integrirane strategije za prodaju takvog proizvoda s dodanom vrijednošću i aktivnost zajedničke promidžbe jedna je od nekoliko aktivnosti koje se izvršavaju u cilju provedbe te strategije. OP utvrđuje i osigurava usklađenost s nizom specifikacija proizvoda: To uključuje, primjerice, razvoj prikladnog skupa specifikacija, planiranje postupka proizvodnje i kontrolu kvalitete u pogledu takvih specifikacija, nabavu ulaznih sredstava potrebnih za ispunjenje specifikacija itd. Troškovi takvog integriranog pristupa za postizanje usklađenosti OP-a i njegovih članova sa specifikacijama znatni su kada obuhvaća više od polovine količina koje OP stavlja na tržište. U takvoj bi situaciji OP zadovoljio uvjete pojednostavnjene metode. Zajedničke promotivne aktivnosti sektora, kao što su općenita promidžba potrošnje govedine, nisu relevantne za potrebe odstupanja jer to nije aktivnost jednog OP-a, već aktivnost koju koordiniraju OP-ovi iz istog sektora, a cilj im je koristiti cijelom sektoru, a ne samo jednom OP-u. iii. Zajednička organizacija kontrole kvalitete 5. Zajednička organizacija kontrole kvalitete vjerojatno će imati značajne učinke u određenim situacijama. Na primjer, to može biti slučaj kada OP osigurava dosljednu kvalitetu stoke svojih članova zato što je to propisano zakonom ili utvrđenom normom kupaca. OP prije svega pomaže u postizanju kvalitete davanjem savjeta i potpore u postupku proizvodnje. Pritom OP pruža usluge kao što su savjeti o uzgoju, poboljšanoj hrani za životinje, primjeni boljih tehnika za uzgoj stoke i pomoć pri teškoćama povezanima s proizvodnjom na poljoprivrednom gospodarstvu, pitanjima o propisima i inspekcijskim pregledima kako bi se proizvođaču pomoglo u dobivanju kvalitetnog proizvoda. Drugo, OP pruža veterinarske usluge (vlastite ili povjerene vanjskim izvršiteljima) u cilju osiguranja zdravlja i sigurnosti proizvoda (cijepljenje i ostale profilaktičke aktivnosti, nadzor bolesti, reprodukcijske aktivnosti itd.) koje proizvode njegovi članovi i koje će OP stavljati na tržište. Osim toga, OP provodi ispitivanje kako bi neovisnim ovjeriteljima/nadzornicima pokazao da proizvodi ispunjavaju regulatorne sigurnosne zahtjeve i zahtjeve utvrđene normama kvalitete i/ili kako bi dokazao kupcima da proizvodi ispunjavaju njihove dodatne zahtjeve. Troškovi su tih aktivnosti znatni ako je tim aktivnostima obuhvaćeno više od polovine stoke koju OP stavlja na tržište. U takvoj će situaciji OP vjerojatno imati značajne učinke jer bi za pojedinog člana bilo znatno skuplje kada bi sam morao ostvariti isti rezultat, te bi tako OP zadovoljio uvjete pojednostavnjene metode. iv. Zajedničko korištenje opreme ili skladišnih prostora 6. Zajedničko korištenje opreme vjerojatno će imati značajne učinke u određenim situacijama. To može biti slučaj primjerice kada OP vrši nužna ulaganja u važnu opremu (npr. strojevi za proizvodnju hrane za životinje kao što su kombajn, drobilica) i osigurava njegovu primjerenu uporabu i održavanje. U tom slučaju OP u početku snosi troškove ulaganja kupnjom opreme (nove ili rabljene) za uzgoj stoke. OP zatim snosi druge troškove održavanja i osiguranja primjerene uporabe opreme (npr. osposobljavanje). Početna ulaganja i ostali troškovi opreme podrazumijevaju znatne troškove ako se radi o velikim količinama. U tom kontekstu troškovi korištenja opreme znatni su ako se veliki dio količine koju OP stavlja na tržište proizvodi uz pomoć opreme u zajedničkom vlasništvu. Stoga, ako se oprema upotrebljava za proizvodnju više od polovine stoke koju OP stavlja na tržište, OP će vjerojatno imati značajne učinke. Nova oprema/strojevi često su potrebni za povećanje produktivnosti te kako bi se osiguralo da proizvod zadovoljava zahtjeve tržišta. Međutim, neki proizvođači ne mogu si priuštiti novu opremu zbog potrebe za velikim ulaganjima i stoga se zajedničkom uporabom opreme može uštedjeti na troškovima članova i može se povećati njihova produktivnost. U takvoj bi situaciji OP zadovoljio uvjete pojednostavnjene metode. 7. Zajedničko korištenje skladišnih prostora vjerojatno će imati značajne učinke u određenim situacijama. To, primjerice, može biti slučaj kada OP vrši nužna ulaganja u skladišne prostore (npr. za hranu za životinje) i osigurava njihovu primjerenu uporabu i održavanje. OP snosi troškove početnog ulaganja kupnjom ili planiranjem i izgradnjom prostora. OP snosi ostale troškove ulaganja nadogradnjom prostora. Početna i ostala ulaganja u skladištenje podrazumijevaju znatne troškove ako se radi o velikim količinama. Osim toga, troškovi korištenja skladišnog prostora znatni su ako se velik dio količine OP-a skladišti u tim prostorima. Ako je aktivnostima skladištenja obuhvaćeno više od polovine stoke koju OP stavlja na tržište i stoga su one značajne u smislu količine, OP će vjerojatno imati značajne učinke. OP pružanjem skladišnih prostora može pridonijeti smanjenju troškova u usporedbi sa situacijom kada članovi moraju pojedinačno ulagati u skladišne prostore. Mogućnost da se hrana za životinje skladišti na duže razdoblje i u većim količinama, bez da se odmah isporučuje članovima OP-a, omogućuje članovima OP-a da dobiju hranu za životinje kada im je potrebna bez odgađanja. Osim toga, OP može kupiti veće količine hrane za životinje kada je cijena povoljna te je skladištiti dok je ne upotrijebe članovi. U takvoj bi situaciji OP zadovoljio uvjete pojednostavnjene metode. v. Zajedničko upravljanje otpadom izravno povezanim s uzgojem živih goveda 8. Zajedničko upravljanje otpadom vjerojatno će imati značajne učinke u određenim situacijama. To može biti slučaj primjerice ako OP osigurava uklanjanje, skladištenje i ponovnu uporabu otpada na održiv način (za energiju i proizvodnju bioplina, za gnojiva itd.) za više od polovine otpada koji proizvodi stoka koju OP stavlja na tržište. U tom kontekstu OP može učinkovitije upravljati otpadom nego što bi to mogli članovi pojedinačno. Na primjer, OP može ostvariti ekonomije razmjera prijevozom većih količina otpada, objedinjavanjem pošiljaka, smanjenjem troškova utovara i rukovanja. U takvoj će situaciji, stoga, OP vjerojatno ostvariti znatna smanjenja troškova i značajne učinke u usporedbi s onim što bi članovi mogli pojedinačno učiniti i time bi zadovoljio uvjete pojednostavnjene metode. vi. Zajednička nabava ulaznih sredstava 9. Zajednička nabava ulaznih sredstava vjerojatno će imati značajne učinke u određenim situacijama. To, primjerice, može biti slučaj kada se nabava vrši za velike količine jer tada OP može ostvariti znatne popuste, bolje uvjete isporuke i/ili uvjete kreditiranja od pojedinačnog proizvođača. Osim toga, kupnjom tih sredstava za vlastiti račun, OP može osigurati primjereno skladištenje i/ili isporuku tih proizvoda članovima. Kada OP nabavlja za svoje članove hranu za životinje, kupljene životinje ili neka druga ulazna sredstva kao što je gorivo i električna energija, ta ulazna sredstva čine znatne troškove (51). Ako OP vrši nabavu tih ulaznih sredstava za količinu koja odgovara količini potrebnoj za proizvodnju više od polovine stoke koju se zajednički stavlja na tržište, OP će vjerojatno imati značajne učinke. U takvoj bi situaciji OP zadovoljio uvjete pojednostavnjene metode. Nabava druge vrste ulaznih sredstava, kao što su IT podrška, genetsko savjetovanje, veterinarske usluge, usluge osjemenjivanja, sama po sebi u pravilu ne predstavlja znatne troškove za OP radi sukladnosti s pojednostavnjenom metodom i stoga nije vjerojatno da će OP imati značajne učinke kako bi imao pravo na odstupanje. vii. Kombiniranje aktivnosti 10. Kombiniranjem aktivnosti u situaciji u kojoj nijedna od aktivnosti ne obuhvaća više od polovine stoke koju OP stavlja na tržište, u određenim situacijama vjerojatno će se postići značajni učinci. Više pojedinosti navedeno je u nastavku u okviru Kombiniranje aktivnosti. SEKTOR RATARSKIH KULTURA Primjena testa značajnog učinka Primjeri situacija u kojima je vjerojatno da će zajedničke aktivnosti navedene u članku 171. Uredbe o ZOT-u imati značajne učinke u kontekstu pojednostavnjene metode. i. Zajednička distribucija Zajedničkom distribucijom mogu se obuhvatiti sljedeće aktivnosti: zajednički prijevoz, uspostava distribucijskog centra ili infrastrukture za prodaju i/ili organizacija prodajne platforme. 1. Zajednički prijevoz vjerojatno će imati značajne učinke u određenim situacijama. To može biti slučaj primjerice ako OP organizira uslugu prijevoza (cestovni ili željeznički prijevoz ili pomorski prijevoz) od mjesta žetve do skladišta kupca ili mjesta prerade za više od polovine količine ratarskih kultura koje OP stavlja na tržište. U tom kontekstu OP može učinkovitije upravljati djelatnošću prijevoza nego što bi to mogli članovi pojedinačno. Na primjer, OP može ostvariti ekonomije razmjera prijevozom većih količina, objedinjavanjem pošiljaka, smanjenjem troškova utovara i rukovanja. U takvoj će situaciji, stoga, OP vjerojatno ostvariti znatna smanjenja troškova i značajne učinke u usporedbi s onim što bi članovi mogli pojedinačno učiniti i time bi zadovoljio uvjete pojednostavnjene metode. 2. Uspostava centra za distribuciju ili prodajne infrastrukture i/ili organizacija prodajne platforme. Komisiji nije poznata situacija u kojoj centar za distribuciju, prodajna infrastruktura i/ili platforma za internetsku prodaju samostalno ostvaruje dovoljno značajnih učinaka kako bi se ispunio test značajnog učinka u sektoru ratarskih kultura. Međutim, ako se kombinira s drugim aktivnostima kao što su prijevoz ili kontrola kvalitete, ukupni su troškovi tih aktivnosti znatni i tada bi se mogli ostvariti značajni učinci ako predmetne količine čine više od polovine količina koje na tržište stavlja OP. U tom slučaju OP će vjerojatno imati značajne učinke i time bi uvjeti pojednostavnjene metode bili ispunjeni. Na primjer, OP bi mogao zajednički organizirati centar za distribuciju, prijevoz proizvoda i platformu za internetsku prodaju. Ako predmetne količine čine više od polovine količina koje je OP stavio na tržište, troškovi uspostave i organizacije tih aktivnosti su znatni i vjerojatno će aktivnosti zajedno postići značajne učinke te bi OP time ispunio uvjete pojednostavnjene metode. ii. Zajednička promidžba 3. Zajednička promidžba vjerojatno će imati značajne učinke u određenim situacijama. Na primjer, to može biti slučaj kada PO razvija i stavlja na tržište proizvod koji ima dodanu vrijednost. Proizvod „ima veću vrijednost” ako se primjerice razlikuje od ostalih proizvoda na temelju određenih karakteristika koje zadovoljavaju potražnju potrošača. OP može razlikovati svoj proizvod prema sadržaju proteina, korištenom sjemenu, uporabi gnojiva, sadržaju vlage u usjevima i veličini u trenutku isporuke ili mjestu podrijetla ili drugim čimbenicima. Primjerice u sektoru uljane repice promidžba bi mogla uključivati tehničke informacije o unosu hrane za životinje. U tom je kontekstu zajednička promidžba marketinški dio integrirane strategije za prodaju takvog proizvoda s dodanom vrijednošću i aktivnost zajedničke promidžbe jedna je od nekoliko aktivnosti koje se izvršavaju u cilju provedbe te strategije. OP uspostavlja niz specifikacija proizvoda i osigurava usklađenost s njima. To uključuje, primjerice, razvoj prikladnog skupa specifikacija, planiranje postupka proizvodnje i kontrolu kvalitete u pogledu takvih specifikacija, nabavu ulaznih sredstava potrebnih za ispunjenje specifikacija itd. Troškovi takvog integriranog pristupa za postizanje usklađenosti OP-a i njegovih članova sa specifikacijama znatni su kada obuhvaća barem više od polovine količina koje OP stavlja na tržište. U takvoj bi situaciji OP zadovoljio uvjete pojednostavnjene metode. Zajedničke promotivne aktivnosti sektora, kao što su općenita promidžba potrošnje ratarskih kultura, nisu relevantne za potrebe odstupanja jer to nije aktivnost jednog OP-a, već aktivnost koju koordiniraju OP-ovi iz istog sektora, a cilj im je koristiti cijelom sektoru, a ne samo jednom OP-u. iii. Zajednička organizacija kontrole kvalitete 4. Zajednička organizacija kontrole kvalitete vjerojatno će imati značajne učinke u određenim situacijama. Na primjer, to može biti slučaj kada OP osigurava dosljednu kvalitetu proizvoda koje proizvode njegovi članovi zato što je to propisano zakonom ili utvrđenom normom kupaca. To može biti slučaj zajedničkog sušenja ili miješanja kultura kako bi se postigao standard kvalitete koju traži kupac. OP prije svega pomaže u postizanju kvalitete davanjem savjeta i potpore u postupku proizvodnje. Pritom OP pruža usluge na terenu kao što su savjeti o unaprjeđenim metodama za primjenu kemikalija i gnojiva, primjeni boljih tehnika, primjerice, brazdanje, gnojenje, presađivanje, kontrola štetočina i slično i/ili pomoć pri poteškoćama povezanima s proizvodnjom na poljoprivrednom gospodarstvu i pitanjima o propisima i inspekcijskom pregledima kojima se proizvođaču pomaže u postizanju kvalitetnog proizvoda. Osim toga, OP provodi laboratorijsko ispitivanje (sam ili ga povjerava vanjskim izvršiteljima) u cilju provjere kvalitete kulture (proteini, vlaga, veličina sjemena, nečistoće itd.) koje su proizveli njegovi članovi i koje će OP staviti na tržište. Takvo se ispitivanje provodi kako bi se neovisnim ovjeriteljima/nadzornicima pokazalo da proizvodi ispunjuju regulatorne ili zahtjeve utvrđene normama i/ili kupcu dokazalo da proizvodi zadovoljavaju njegove zahtjeve. Troškovi su tih aktivnosti znatni ako je tim aktivnostima obuhvaćeno više od polovine količina ratarskih kultura koje OP stavlja na tržište. U takvoj će situaciji OP vjerojatno imati značajne učinke jer bi za pojedinog člana bilo znatno skuplje kada bi sam morao ostvariti isti rezultat. Stoga bi OP zadovoljio uvjete pojednostavnjene metode. iv. Zajedničko korištenje opreme ili skladišnih prostora 5. Zajedničko korištenje opreme vjerojatno će imati značajne učinke u određenim situacijama. To, primjerice, može biti slučaj kada OP vrši nužna ulaganja u važne poljoprivredne strojeve (kao što je kombajn ili sušilica) i osigurava njihovu primjerenu uporabu i održavanje. U tom slučaju OP u početku snosi troškove ulaganja kupnjom opreme (nove ili rabljene) za proizvodnju ratarskih kultura i/ili upravljanje njima. OP zatim snosi druge troškove održavanja i osiguranja primjerene uporabe opreme (npr. osposobljavanje). Početna ulaganja i ostali troškovi opreme podrazumijevaju znatne troškove ako se radi o velikim količinama. U tom kontekstu troškovi korištenja opreme znatni su ako se veliki dio količine koju OP stavlja na tržište proizvodi uz pomoć opreme u zajedničkom vlasništvu. Stoga ako se oprema upotrebljava za proizvodnju više od polovine ratarskih kultura koje OP stavlja na tržište, OP će vjerojatno imati značajne učinke. Nova oprema/strojevi često su potrebni za povećanje produktivnosti te kako bi se osiguralo da proizvod zadovoljava zahtjeve tržišta. Međutim, neki proizvođači ne mogu si priuštiti novu opremu zbog potrebe za velikim ulaganjima i stoga se zajedničkom uporabom opreme može uštedjeti na troškovima članova i može se povećati njihova produktivnost. U takvoj bi situaciji OP zadovoljio uvjete pojednostavnjene metode. 6. Zajedničko korištenje skladišnih prostora vjerojatno će imati značajne učinke u određenim situacijama. To, primjerice, može biti slučaj kada OP vrši nužna ulaganja u skladišne prostore kako bi zadovoljio zdravstvene uvjete zahtjeve industrije i osigurava njihovu primjerenu uporabu i održavanje. OP snosi troškove početnog ulaganja kupnjom ili planiranjem i izgradnjom prostora. OP snosi ostale troškove ulaganja nadogradnjom prostora. Ulaganja u skladištenje podrazumijevaju znatne troškove ako se radi o velikim količinama. Osim toga, troškovi korištenja skladišnog prostora znatni su ako se velik dio količine OP-a skladišti u tim prostorima. Ako je aktivnostima skladištenja obuhvaćeno više od polovine ratarskih kultura koje OP stavlja na tržište i stoga su one značajne u smislu količine, OP će vjerojatno imati značajne učinke. OP pružanjem skladišnih prostora može pridonijeti smanjenju troškova u usporedbi sa situacijom kada članovi moraju pojedinačno ulagati u skladišne prostore. Ako imaju mogućnost skladištenja proizvoda na duže vrijeme i u većim količinama, umjesto neposredne isporuke trećoj stranci, članovi OP-a moći će prodavati svoje proizvode kada je cijena povoljnija, a ne nužno u vrijeme žetve kada je ponuda najveća. U takvoj bi situaciji OP zadovoljio uvjete pojednostavnjene metode. v. Zajednička nabava ulaznih sredstava 7. Zajednička nabava ulaznih sredstava vjerojatno će imati značajne učinke u određenim situacijama. To, primjerice, može biti slučaj kada se nabava vrši za velike količine jer tada OP može ostvariti znatne popuste, bolje uvjete isporuke i/ili uvjete kreditiranja od pojedinačnog proizvođača. Osim toga, kupnjom tih sredstava za vlastiti račun, OP može osigurati primjereno skladištenje i/ili isporuku tih proizvoda. Kada OP kupuje za svoje članove gnojiva, pesticide ili energiju (gorivo, električna energija), ta ulazna sredstva čine znatne troškove (52). Ako OP vrši nabavu tih ulaznih sredstava za količinu koja odgovara količini potrebnoj za proizvodnju više od polovine ratarskih kultura koje se zajednički stavlja na tržište, OP će vjerojatno imati značajne učinke. U takvoj bi situaciji OP zadovoljio uvjete pojednostavnjene metode. Nabava druge vrste ulaznih sredstava, kao što su IT podrška, financijske usluge, gospodarsko i tehničko savjetovanje, ispitivanje, planiranje žetve, sama po sebi u pravilu ne predstavlja znatne troškove za OP. Stoga nije vjerojatno da će OP imati značajne učinke potrebne kako bi imao pravo na odstupanje. vi. Kombiniranje aktivnosti 8. Kombiniranjem aktivnosti u situaciji u kojoj nijedna od aktivnosti ne obuhvaća više od polovine ratarskih kultura koje OP stavlja na tržište, u određenim situacijama vjerojatno će se postići značajni učinci. Više pojedinosti navedeno je u nastavku u okviru Kombiniranje aktivnosti. Kombiniranje aktivnosti Primjeri situacija u kojima je vjerojatno da će kombinirane aktivnosti navedene u člancima 169., 170. i 171. Uredbe o ZOT-u imati značajne učinke u kontekstu pojednostavnjene metode. Utvrđeno je da su se prethodno opisanim aktivnostima za povećanje učinkovitosti u mnogim slučajevima ostvarili značajni učinci, ako obuhvaćaju više od polovine količina koje OP stavlja na tržište. Ako OP provodi dvije ili više aktivnosti za povećanje učinkovitosti od kojih svaka obuhvaća količine manje od polovine količina koje OP stavlja na tržište, zbroj i/ili kombinacija učinkovitosti ostvarene različitim aktivnostima mogli bi zajedno u dovoljnoj mjeri biti znatni tako da OP zadovoljava test značajnog učinka. Može biti da različite aktivnosti za povećanje učinkovitosti obuhvaćaju iste količine (tj. preklapanje aktivnosti) ili da obuhvaćaju odvojene količine. Ako aktivnost za povećanje učinkovitosti obuhvaća vrlo mali udio (npr. 10 % ili 15 %) u količinama koje OP stavlja na tržište, nije vjerojatno da će pridonijeti ostvarivanju značajnih učinaka jer sama po sebi ostvaruje ograničene učinkovitosti i nije vjerojatno da bi se u kombinaciji s drugom aktivnošću znatno povećale učinkovitosti aktivnosti OP-a. Stoga nije vjerojatno da će OP ostvariti značajne učinkovitosti provođenjem jedne dodatne aktivnosti za povećanje učinkovitosti koja obuhvaća vrlo mali udio u količinama stavljenima na tržište. Drugim riječima, nije vjerojatno da će OP zadovoljiti test značajnog učinka provođenjem jedne dodatne aktivnosti za povećanje učinkovitosti koja obuhvaća vrlo mali udio u količinama stavljenima na tržište. Uz to, s obzirom na to da ekonomije razmjera nisu linearne, učinkovitosti ostvarene aktivnošću s određenom količinom više su nego dvostruko veće od učinkovitosti ostvarenih dvjema aktivnostima koje obuhvaćaju polovinu količine. A učinkovitosti ostvarene dvjema aktivnostima koje obuhvaćaju polovinu količine su pak više nego trostruko veće od učinkovitosti ostvarenih trima aktivnostima koje obuhvaćaju trećinu količine. Posljedično OP može zadovoljiti test značajnog učinka kombiniranjem aktivnosti za povećanje učinkovitosti ako je ukupna količina obuhvaćena takvom kombinacijom aktivnosti (zbroj količina obuhvaćenih različitim aktivnostima) veća od količine za samo jednu aktivnost i kada se ta ukupna količina poveća svaki puta kada se dodaje aktivnost. U pogledu dviju aktivnosti za povećanje učinkovitosti vjerojatno je da će se kombiniranjem dviju aktivnosti ostvariti značajne učinkovitosti ako je zbroj količina obuhvaćenih dvjema aktivnostima veći od 70 % količina koje OP stavlja na tržište. U tom slučaju nijedna aktivnost ne obuhvaća količinu manju od 20 % (u suprotnom OP zadovoljava test značajnog učinka drugom aktivnošću ocijenjenom pojedinačno tj. bez potrebe za kombiniranjem s drugom aktivnošću). Ako najmanje jedna aktivnost obuhvaća količinu od 35 % tada je vjerojatno da će zbroj i/ili kombinacija učinkovitosti ostvarena dvjema aktivnostima biti dovoljno značajna tako da OP zadovoljava test značajnog učinka. U pogledu triju aktivnosti za povećanje učinkovitosti vjerojatno je da će se kombiniranjem triju aktivnosti ostvariti značajne učinkovitosti ako zbroj količina obuhvaćenih trima aktivnostima iznosi najmanje 100 % količina koje OP stavlja na tržište. U tom slučaju nijedna aktivnost ne obuhvaća količinu manju od 20 % (u suprotnom OP zadovoljava test značajnog učinka jednom od druge dvije aktivnosti ili dvjema drugim aktivnostima zajedno). Moguć je niz kombinacija triju aktivnosti (na primjer dvije od kojih svaka obuhvaća količinu od približno 40 % i treća aktivnost koja obuhvaća količinu od približno 20 % ili tri aktivnosti od kojih svaka obuhvaća količinu od približno 33 %). Kombinacija učinkovitosti ostvarena trima aktivnostima vjerojatno će biti dovoljno značajna tako da OP zadovoljava test značajnog učinka. Svaka aktivnost koja sama po sebi nije dovoljna za ostvarivanje značajnih učinaka (npr. nabava IT usluga ili općenita promidžba) vjerojatno neće stvarati značajne učinkovitosti niti kada se kombinira te stoga nije vjerojatno da može pridonijeti stvaranju značajnih učinkovitosti kada se aktivnosti kombiniraju. i. Kombiniranje dviju aktivnosti s preklapanjem količina: To može biti slučaj na primjer kada OP upotrebljava opremu prema zahtjevima kupaca za miješanje žitarica različitih karakteristika te žitarice skladišti u tu svrhu. Tim dvjema integriranim aktivnostima omogućuje se OP-u da udovoljava potražnji kupaca koji zahtijevaju mješavine posebnih karakteristika (primjerice pekare), a kojoj pojedinačni poljoprivrednici ne bi mogli udovoljiti uopće ili ne bi mogli udovoljiti traženoj kvaliteti/količini/vremenu/cijeni. Ako te dvije aktivnosti OP-a, kada se razmatraju zajedno, obuhvaćaju više od 70 % količine ratarskih kultura koju OP stavlja na tržište, mogle bi dovesti do znatnih ušteda troškova u usporedbi sa situacijom u kojoj pojedinačni proizvođači pokušavaju udovoljiti potražnji za posebnim mješavinama žitarica te čak mogu OP-u omogućiti da takve mješavine ponudi ako članovi to ne bi mogli učiniti sami. U takvoj će situaciji OP vjerojatno imati značajne učinke i stoga bi ispunio uvjete pojednostavnjene metode. ii. Kombiniranje dviju aktivnosti bez preklapanja količina: To može biti slučaj na primjer kada OP na tržištu nabavlja dio hrane za životinje potrebne članovima za uzgoj stoke, a članovi OP-a upotrebljavaju zajednički nabavljenu opremu za proizvodnju drugog dijela hrane za životinje potrebne članovima za uzgoj stoke. Ako te dvije aktivnosti OP-a, kada se razmatraju zajedno, obuhvaćaju potrebnu hranu za životinje za više od 70 % količine stoke koju OP stavlja na tržište, mogle bi dovesti do znatnih ušteda troškova u usporedbi sa situacijom u kojoj hranu za životinje uzgajivači stoke nabavljaju na tržištu pojedinačno ili se proizvodi strojevima koje su nabavili pojedinačno. U takvoj će situaciji OP vjerojatno imati značajne učinke i stoga bi ispunio uvjete pojednostavnjene metode. iii. Kombiniranje triju aktivnosti s preklapanjem količina: Kombiniranjem aktivnosti u situaciji u kojoj nijedna od aktivnosti ne obuhvaća više od polovine maslinovog ulja koje OP stavlja na tržište, u određenim situacijama vjerojatno će se ostvariti značajni učinci. To može biti slučaj na primjer kada OP kombinira aktivnosti povezane s prodajom maslinovog ulja u bocama. Ako OP provodi zajedničko skladištenje maslinovog ulja, zajedničko punjenje i označivanje te upravlja zajedničkom distribucijskom mrežom, te tri aktivnosti OP-a predstavljaju integrirani sustav za proizvodnju maslinovog ulja u bocama što dovodi do znatnih troškova ulaganja. Ako količina maslinovog ulja koje prolazi kroz taj integrirani sustav, obuhvaća najmanje jednu trećinu količine maslinovog ulja koju OP stavlja na tržite, te aktivnosti, kada se razmatraju zajedno, mogu dovesti do znatnih ušteda troškova u usporedbi sa situacijom u kojoj te aktivnosti provode pojedinačni proizvođači maslinovog ulja. U takvoj će situaciji OP vjerojatno imati značajne učinke i stoga bi ispunio uvjete pojednostavnjene metode.